姑蘇臺晚眺分韻得高字
作者：陳深
朝代：宋

paragraphs: 殘陽古城曲，岌岌荒臺高。
不知何年創，尚爾結構牢。
青山擁危楯，白水環空壕。
美哉此山谿，慘澹悲雄豪。
當時一戰霸，意氣何矜驕。
蛾眉坐傾國，忠魄隨怒潮。
空餘故宮苑，寒雀飛野蒿。
佳辰晤良友，清眺舒煩勞。
夕風振叢薄，鴻雁中天號。
永懷五湖客，一舸凌雲濤。
浩歌滄浪詞，願言從遊遨。